Kabinet aanvaar omstrede konsepkode vir regsluiDie hooggeregshof in Bloemfontein. (Foto: Anja van der Merwe, Maroela Media) Die kabinet het die publikasie van die omstrede konsep SEB-kode vir die regsbedryf in die Staatskoerant vir openbare kommentaar goedgekeur. Die kabinet het Maandag in ŉ verklaring gesê dat dié kode ten doel het om die transformasie van die regsektor te fasiliteer sodat dié sektor die land se demografie verteenwoordig. Die kode sal glo ook ontwikkeling van die regsliggaam verseker wat goed opgeleide en bekwame verskaffers van regsdienste sal oplewer. Die ontwikkeling van die konsep SEB-regskode is luidens die verklaring onder die toesig van die Regspraktykraad opgestel. Dié raad is ŉ statutêre liggaam wat ingevolge artikel 4 van die Wet op Regspraktyk gestig is en word deur die Wet op Breëbasis Swart Ekonomiese Bemagtiging gelei. Dié wet maak voorsiening vir die minister van handel, nywerheid en mededinging om kodes van goeie praktyk oor SEB in spesifieke sektore uit te reik – iets wat die regsbedryf nie in dié stadium het nie. Sakeliga het Maandag aan Maroela Media gesê dat regslui ook nie só ŉ kode nodig het nie en dat dié organisasie die konsepkode sal teenstaan. “Die idee dat die minister van handel, nywerheid en mededinging nou vir elke sektor in hierdie land ŉ sektorkode kan gaan voorskryf, is ŉ baie skadelike en onaanvaarbare uitgangspunt,” het Piet le Roux, Sakeliga se uitvoerende hoof, gesê. Dié organisasie het vroeër reeds gesê die kode is ŉ bedreiging vir die onafhanklikheid en werking van die regsprofessie, en dat dit nie net die private belange van praktisyns, firmas en kliënte skaad nie, maar ook die openbare belang, gegewe die regsprofessie se funderende rol in ŉ konstitusionele orde. Le Roux sê die doelstelling dat die regslui die demografie van die land moet verteenwoordig, is nie ŉ aanvaarbare doelwit nie. “Die maatstaaf vir regspleging is die mate waartoe die regslui aan die behoeftes van hul kliënte voorsien. Die regsverhouding is ŉ vertrouensverhouding, en jy kan nie in ’n vertrouensverhouding instruksies van die staat hê oor wie kliënte moet en mag kies om hulle te verteenwoordig nie.” Le Roux sê enige poging van die regering om in te meng deur ŉ SEB-kode in te stel, vertrap kliënte se vryheid van keuse om regsverteenwoordigers van hul keuse aan te wys. “Dis ŉ onaanvaarbare ingryping en ons sal dit teenstaan.” Dis nog nie duidelik wanneer die nuwe konsepkode sal verskyn nie, maar dit sal vir 60 dae in die Staatskoerant gepubliseer word sodat die publiek kommentaar daarop kan indien.